b'\n_START_ARTICLE_\nSveti Luka\n_START_SECTION_\nNovozavjetni spisi\n_START_PARAGRAPH_\nO Lukinom \xc5\xbeivotu ne zna se gotovo ni\xc5\xa1ta, a svi podaci dolaze iz kasnijih predaja. Ono \xc5\xa1to se mo\xc5\xbee zaklju\xc4\x8diti iz njegovih spisa jest da je vjerojatno bio podrijetlom iz sirijskog grada Antiohije (danas u jugoisto\xc4\x8dnoj Turskoj), te da se slu\xc5\xbeio gr\xc4\x8dkim jezikom. Nije mogu\xc4\x87e to\xc4\x8dno zaklju\xc4\x8diti ni je li bio iz poganske ili iz \xc5\xbeidovske obitelji u kojoj se govorilo gr\xc4\x8dki._NEWLINE_\xc4\x8cini se da je slijedio svetog Pavla na dijelu njegovih misijskih putovanja, to\xc4\x8dnije na njegovu drugom misijskom putovanju, od Troade do Filipa u Gr\xc4\x8dkoj. Postoji mogu\xc4\x87nost, da je u Filipima ostao do 57. g. utvr\xc4\x91uju\xc4\x87i ondje Pavlovo misijsko djelo. U prolje\xc4\x87e 58. g. prati sv. Pavla na njegovu povratku u Jeruzalem. Sveti Luka pratio je, \xc4\x8dini se, sv. Pavla na njegovu putovanju u Rim te je u Djelima apostolskim ostavio dragocjeni dnevnik puta (ako nije rije\xc4\x8d o materijalu kojega je evan\xc4\x91elist preuzeo od nekoga drugoga i uklopio u svoje djelo). S njim je bio i za vrijeme Pavlova prvoga rimskoga boravka u tamnici, a isto tako i za drugoga, kad su ga svi ostavili, ako je vjerovati Drugoj poslanici Timoteju koju nije napisao sam Pavao, a nastala je i nakon Pavlove smrti.\n_START_SECTION_\nKr\xc5\xa1\xc4\x87anska predaja\n_START_PARAGRAPH_\nKasnija predaja mnogo je bogatija podacima, koji ipak do danas nisu mogli na\xc4\x87i svoju povijesnu potvrdu. Tako predaja ka\xc5\xbee da je ro\xc4\x91en u Antiohiji, te da je potjecao iz poganske, a ne \xc5\xbeidovske sredine. Nije vidio ni slijedio Isusa za njegova \xc5\xbeivota na Zemlji. Bio je pratitelj i u\xc4\x8denik svetoga Pavla \xc5\xa1to se i\xc5\xa1\xc4\x8ditava iz Pavlovih poslanica te Djela apostolskih. Izu\xc4\x8dio je medicinu u Antiohiji i Tarzu. Obratio se na kr\xc5\xa1\xc4\x87anstvo. Na brodovima je radio kao lije\xc4\x8dnik. Misli se da je za boravka u Jeruzalemu Luka imao priliku susresti barem neke od onih \xc5\xbeena, \xc5\xa1to ih on, jedini od evan\xc4\x91elista spominje u svom evan\xc4\x91elju. Prema jednoj predaji, umro je u dobi od 84 godine u Tebi u Gr\xc4\x8dkoj.\n_START_SECTION_\n\xc5\xa0tovanje\n_START_PARAGRAPH_\nBlagdan svetog Luke u Rimokatoli\xc4\x8dkoj Crkvi je 18. listopada, a istoga ga datuma slave i pravoslavne crkve (ako koriste julijanski kalendar, to je prema gregorijanskom 31. listopada). Sveti Luka je za\xc5\xa1titnik lije\xc4\x8dnika, kirurga, umjetnika, slikara, kipara, pisara, zlatara, mesara, neo\xc5\xbeenjenih mu\xc5\xa1karaca, izra\xc4\x91iva\xc4\x8da stakla i \xc4\x8dipke. Lukin grob \xc4\x8dasti se u Padovi u Italiji, u bazilici svete Justine, a njegove mo\xc4\x87i \xc4\x8duvaju se i u Dubrovniku ("noge sv. Luke") te u Jajcu ("prst sv. Luke"). Rebecca West pisala je da su franjevci iz Jajca bje\xc5\xbee\xc4\x87i pred Turcima odselili u Veneciju s mo\xc4\x87ima svetog Luke, koje im je poklonila k\xc4\x87er srpskog despota \xc4\x90ur\xc4\x91a Brankovi\xc4\x87a, koji ih je otkupio od Turaka za 30000 dukata. Tamo su imali problem, jer su benediktinci iz Padove ve\xc4\x87 imali mo\xc4\x87i sv. Luke. Papinska komisija priznala je mo\xc4\x87i svetog Luke iz Jajca autenti\xc4\x8dnima, ali nisu povukli priznanje autenti\xc4\x8dnosti mo\xc4\x87i sv. Luke iz Padove, \xc5\xa1to se sukobilo s logikom, ali ne i s vjerom tada\xc5\xa1njih vjernika. Sveti Luka iz Padove bio je bez glave, a Sveti Luka iz Jajca imao je cijelo tijelo.'